Smart City Challenge 2024 www.smartcitychallenge.hu smartcity@mcc.hu

**Versenykiírás**

Az **MCC Smart City Challenge** egy innovatív gondolatokra, azok kidolgozására és megvalósíthatóságára épülő, interdiszciplináris csapatverseny egyetemisták számára. A 2024- es verseny főtémája az **innovatív** **hulladékgazdálkodás (innovative waste management)** annak egyes problémái, megoldási és fejlesztési szempontjai, illetve a hulladék **energiaforrás**kéntvaló felhasználása, az energiafüggetlenség növelése.

**A témáról röviden**

Magyarországon jelenleg a hulladék kb. 25%-a, 5 millió tonna[[1]](#footnote-1) kerül évente lerakásra, de az anyagában hasznosított hulladékokat sem feltétlenül a leghatékonyabb módon kezelik. Ez számos szempontból (környezetvédelem, területhasználat stb.) rendkívül előnytelen, ezen kívül kiaknázatlan energiaforrás is. Országunk 2035-ig vállalta[[2]](#footnote-2), hogy ezt az arányt 10% alá csökkenti, így nagy a szükség az innovatív megoldásokra.

A pályázati anyagnak ki kell térnie egy hulladékgazdálkodási probléma innovatív megoldására **gyakorlati vagy társadalmi** úton, a megoldás **hely**ének, az érintett **hulladék**(ok) **fajtájának**, a **környezetre gyakorolt hatás**ának, a **megoldás előnyei**nek és **kivitelezés**ének részletezésével.

Arra hívjuk a versenyzőket, hogy akár a főváros/megyeszékhely és vonzáskörzete (1. kategória), akár valamely járásszékhely (de nem megyeszékhely) és vonzáskörzete (2. kategória) kapcsán keressenek **innovatív megoldásokat - a felsorolt, vagy valamely önállóan felvetett problémára**. A megoldás során elsősorban a következő szempontokat kell érvényre juttatni (nem sorrendben):

* **megvalósíthatóság**
* **hozzáférhetőség**
* **költséghatékonyság**
* **időhatékonyság**
* **a hulladékteher csökkentése**
* **környezetbarát működés**
* **energiafüggetlenség növelése**
* **élhetőség és minőség**.

A 2024-es Smart City versenyre ehhez hasonló megoldásokat várunk a jelentkezőktől, amelyeket aztán **szakmai oldalról érkező segítőinkkel megvizsgálnak, kibontanak, elemeznek, kidolgoznak, és végül az elkészült tanulmányokat a döntő szakmai zsűrije előtt prezentálják.**

**Jelentkezési feltételek[[3]](#footnote-3):**

✓ *aktív hallgatói jogviszony folyamatban lévő felsőoktatási tanulmányokhoz kapcsolódóan (alapképzés, osztatlan képzés, mesterképzés, felsőoktatási szakképzés, szakirányú továbbképzés, vagy részképzés)*

✓ *3-4 fős csapat*

✓ *online regisztráció és az online forduló feladatának beküldése, aminek határideje: Március 31*

**A verseny két fordulóból áll:**

**I. Online forduló**

A regisztrációt követően a regisztráltak megkapják az online forduló feladatát, amely egy **fiktív kormányzati fejlesztési program** keretében megvalósuló, a hulladékgazdálkodáshoz köthető pályázathoz kapcsolódik. A fordulóban bármilyen ötletet szívesen várunk, amely eleget tesz a formai- és témakövetelményeknek, valamint valós implementációs lehetőségekkel rendelkezik a magyar smart city – smart environment környezetben. A pályázatkiírók két kategóriában várnak megoldási javaslatokat:

***I. Budapest vagy megyeszékhelyek és vonzáskörzeteik***

***II. 5000 főnél kisebb lélekszámú települések***

A feladat **pontosan egy** kategória kiválasztása és megoldási terv kidolgozása **a megadott szempontok és értékelési kritériumok figyelembevételével**. A megadott kategória keretein belül a csapatok szabadon választhatják meg az általuk vizsgált problémát. Értékeljük a problémafelvetés valódiságát, súlyát, kreativitását.

A feladatban **a megadott szempontok közül minél többet és minél nagyobb mértékben** érvényre kell juttatni. **Nem szükségszerű** azonban **minden szempont** érvényre juttatása (pl. a megvalósíthatóság keretein belül nem szükséges a relatív költséghatékonyság, ha a projekt több más szempontot érdemben érvényesít, fejleszt).

A kategóriák természetesen külön-külön, **szakmai zsűri** által lesznek értékelve, az alább jelzett szempontok szerint.

**Értékelési szempontok az online forduló során:**

Az értékelési szempontok hat, jól elkülöníthető kritériumot fogalmaznak meg:

● Logikai kritérium:

*A választott témához kapcsolódó adatok, vonatkozó trendek megfelelő elemzése, majd a meghatározott feltevések alapján reálisan megvalósítható következtetések, konklúziók megállapítása.*

● Komplexitási kritérium:

*Több különböző megoldási javaslat integrálása, bemutatása, a szegmenshez tartozó összes kérdésre való reflektálás*.

● Megvalósíthatósági kritérium:

*Az ötlet valódi implementációs lehetősége az időkorlát és pénzügyi keret figyelembevételével, kiemelt figyelmet szentelve a költségbecslésnek és ütemezési munkatervnek.*

● Hatáskritérium:

*Meglévő problémák és megoldások hatásainak részletes feltérképezése*.

● Kreativitási/Innovációs kritérium:

*A kidolgozott megoldások újszerűsége.*

● Prezentációs kritérium:

*A beadott prezentáció strukturális és esztétikai minősége.*

Fontos, hogy a megadott költségkeret és időintervallum felfelé rugalmatlanok, azonban teljes kihasználásuk nem kötelező.

**Az online forduló érvényességéhez a csapatnak fel kell töltenie a** (back-up slideok nélkül) **maximum 15 diából álló prezentációját PDF formátumban a verseny honlapjára a választott kategória feltüntetése mellett.**

**Határidő: Március 31**

**II. Mentoring időszak**

Az online forduló eredményeinek kihirdetése után a döntőbe jutott csapatok az **ALTEO Energiaszolgáltató Nyrt.**, valamint a Mathias Corvinus Collegium Alapítvány, illetve Neumann Technológiai Platform **jóvoltából csapatra szabott mentorálásban részesülnek.** Ezt megvalósítandó, minden csapat mellé egy, az adott ötlet területéhez legjobban értő mentort sorolunk. **A szakmai mentor feladata a kérdések megválaszolása és az ötletek további finomításának segítése a mentoring időszakban**, azaz az online forduló eredményének kihirdetése és a döntő időpontja között. Ezen kérdéseket és a pontos időpontokat a mentorral való kapcsolatfelvétel során egyeztethetitek. **Kérjük, hogy a mentorokat adminisztratív kérdésekkel ne zavarjátok**, azokra nem fognak tudni válaszolni. Ilyen esetekben kérjük, hogy a honlapon található pontos email-címünkre (smartcity@mcc.hu) küldjétek kérdéseiteket és kapcsolattartónk keresni fog benneteket a megoldással.
A prezentációk sikeressége érdekében a mentoring időszak alatt minden döntőbe jutott csapatnak lehetősége lesz különböző **online szakmai előadásokon** részt venni, amelyek a döntő témakörét járják majd körül. A workshopokon való részvétel a csapatok számára nem kötelező, azonban ajánlott azok relevanciája miatt.

**III. Döntő**

Az **április 12-i döntő** három részből áll: a szakmai workshop után a csapatok véglegesítik tervüket és prezentálják azt a zsűrinek. Fontos kiemelni, **hogy az online forduló során szerzett pontok már nem számítanak bele az értékelésbe.** Részletesebb leírást a döntő menetéről az online fordulót sikeresen abszolváló, a döntőbe behívásra kerülő csapatoknak fogunk küldeni.

***I.Workshop***

A döntő napján az ötletek kidolgozását **további szakmai előadások** fogják segíteni, amelyeken a részvétel fakultatív, de erősen ajánlott. Meghívott vendégeink mind rangos hazai környezetből érkeznek, és az ötleteitekre szabott prezentációval próbálják meg segíteni a kidolgozást, még jobbá tenni a terveiteket.

***II. Kidolgozás***

Ezt követően a csapatoknak **lesz lehetőségük eddig elkészített prezentációjuk véglegesítésére**, ötletük teljes működési elvével, annak más területekere gyakorolt hatásainak vizsgálatával, valamint az implementációs lehetőségeivel. Az elkészült munkát a döntő napján kell benyújtani. A csapatok a mentoring időszakban elhangzottak, a szakértői ajánlások, valamint a döntőt megelőzően kidolgozott ötletük alapján teljes integrációs tervet készítenek. Ennek tartalmaznia kell az ötletek működési elveit, azok hatásait más területekre, valamint az implementációs lépéseket is.

***III. Prezentáció***

A döntőben a csapatok előadják integrációs tervezetüket a szakmai zsűrinek **egy 15 perces prezentáció formájában, amelyet egy 5 perces Q&A követ a szakmai zsűri részéről.**

**A helyszíni fordulókon elektronikus eszközök használata engedélyezett.**

A pályázatok, illetve az élő fordulók értékelését szakmai zsűri és a támogató szervezetek delegáltjai végzik.

A változtatás jogát fenntartjuk.

**Díjazás:**

**Főváros vagy megyeszékhely és vonzáskörzete kategória 1. díj:**

600.000 Ft értékű nyeremény

**Járásszékhely és vonzáskörzete kategória 1. díj:**

600.000 Ft értékű nyeremény

1. 2021-ben. https://www.ksh.hu/stadat\_files/kor/hu/kor0029.html [↑](#footnote-ref-1)
2. https://www.europarl.europa.eu/factsheets/hu/sheet/76/eroforras-hatekonysag-es-a-korforgasos-gazdasag [↑](#footnote-ref-2)
3. A versenyre való nevezésnek feltétele az előzetes regisztráció. Mindazonáltal mind a regisztrációnak, mind a feladatok beküldésének határideje: [határidő] [↑](#footnote-ref-3)